অন্যের বিশেষ করে প্রতিপক্ষের ভুল-বিচ্যুতি থেকে শিক্ষা নিয়ে নির্ভুল কর্মপন্থা নির্ধারণ প্রজ্ঞা ও বুদ্ধিমত্তার কাজ। পাক আমলে প্রণীত শিক্ষা কমিশন রিপোর্টগুলো এ অর্থে আমাদের জন্য বড় ধরনের অ্যাসেট বিশেষ। সম্ভবত এই বিবেচনায়ই নাহিদ সাহেবের লেখায় ১৯৬২ সালের ‘শরিফ কমিশন’ রিপোর্টটির দুর্বল দিকগুলো তুলে ধরার প্রয়াস লক্ষ করা যায়। তাঁর ভাষায় এই তথাকথিত জাতীয় শিক্ষানীতিতে যেসব বিষয় সুপারিশ করা হয়েছে তার মধ্যে রয়েছেÑ শিক্ষাকে ব্যয়বহুল পণ্যের মতো করা এবং উচ্চবিত্তের সন্তানদের স্বার্থে উচ্চশিক্ষাকে সীমিত করা। সাধারণের জন্য উচ্চশিক্ষার সুযোগ একেবারেই সঙ্কুচিত করে ফেলা। শিক্ষা ব্যয়কে পুঁজি বিনিয়োগ হিসেবে দেখে শিক্ষার্থীদের তা বহন করা, ‘যে অভিভাবক বেশি বিনিয়োগ করবেন তিনি বেশি লাভবান হবেন’ এ জাতীয় ধারণা, অবৈতনিক শিক্ষাকে অবাস্তব বলে উল্লেখ করা, ষষ্ঠ শ্রেণি থেকে ডিগ্রি পর্যন্ত ইংরেজি পাঠ বাধ্যতামূলক করা, উর্দুকে জনগণের ভাষায় পরিণত করা, সাম্প্রদায়িকতাকে কৌশলে জিইয়ে রাখার চেষ্টা, ডিগ্রি কোর্সকে দুই বছরের স্থলে তিন বছর মেয়াদি করা ইত্যাদি।